बाबा रामदेव ने ट्वीट में कहा- जेएनयू जाने की संभावना नहीं
एजेंसी|नई दिल्ली . जवाहरलाल नेहरू यूनिवर्सिटी (जेएनयू) में बुधवार को बाबा रामदेव के लेक्चर के विरोध के बीच संभावना है कि वे कार्यक्रम में न जाएं। बाबा ने ट्वीट में कहा है, ‘मैंने या मेरे दफ्तर ने जेएनयू में किसी लेक्चर या कार्यक्रम के लिए हामी नहीं भरी है। अगर समय होता तो मैं जरूर अपने वैचारिक विरोधियों से भी चर्चा के लिए जाता। निकट भविष्य में जब भी संभव होगा मैं जेएनयू के छात्रों और फैकल्टी से बातचीत करना चाहूंगा।’ बाबा रामदेव को 22 वीं इंटरनेशनल कांग्रेस ऑफ वेदांता में भाग लेने बुलाया गया है।
जेएनयू प्रशासन का कहना है, ‘हमने बाबा को बुलाया है। हालांकि उनकी स्वीकृति या मनाही के बारे में हमें कोई सूचना नहीं है।’ आयोजन समिति के प्रो जीएन झा ने कहा, ‘योग के क्षेत्र में बाबा का काम देखते हुए उन्हें बुलाया गया है। हमारा मकसद किसी राजनीतिक धारा को समर्थन देना नहीं है।’ कार्यक्रम का विरोध करते हुए जेएनयू स्टूडेंट्स यूनियन ने कहा है कि संदिग्ध पृष्ठभूमि वाली शख्सियतों को बुलाना संस्थान के कद के अनुरूप नहीं है। कांग्रेस के नेता आनंद शर्मा ने इसका समर्थन करते हुए कहा है कि बाबा रामदेव विवादित शख्सियत हैं। एक व्यवसायी हैं। उन पर और उनके संगठन पर सवाल उठते रहे हैं।
awa_Deva hin_Deva hin_Deva